ጠቅላይ ሚኒስትር ኃይለማርያም ከኢንድ ፈንድ ዋና ሥራ አስፈጻሚ ጋር ተወያይተዋል
የኢፌዴሪ ጠቅላይ ሚኒስትር ኃይለማርያም ደሳለኝ ከኢንድ ፈንድ ዋና ሥራ አስፈጻሚ ኤለን አንግለር ጋር ተወያይተዋል።ውይይቱ ጠቅላይ ሚኒስትሩ በአለም የኢኮኖሚ ፎረም ላይ ለመሳተፍ ወደ ዳቮስ ባቀኑበት ወቅት የተደረገ ነው።በውይይታቸውም በዋናነት በተዘነጉ የሞቃታማ አካባቢ በሽታዎች ላይ ትኩረት አድርገው መክረዋል ተብሏል።መንግሥት ትኩረት በሰጣቸው የቆላማ አካባቢ በሽታዎች ዙሪያ መከላከልን መሰረት ያደረገ ድጋፍ ማድረግ በሚቻልበት ሁኔታ ላይም መክረዋል።ጠቅላይ ሚኒስትሩ መንግሥት እነዚህን በሽታዎች የመከላከል ሥራ እየሰራ መሆኑን ጠቅሰው፥ ከተቋሙ ጋር በጋራ መሥራት በሚቻልበት ሁኔታ ዙሪያ ተነጋግረዋል፡፡ዋና ሥራ አስፈጻሚዋ በበኩላቸው የኢትዮጵያ መንግሥት በመስኩ እስካሁን ላስመዘገበው ውጤት ያላቸውን አድናቆት ገልጸዋል።ለበሽታው ተጋላጭ ለሆኑ አካባቢዎች የሚያስፈልገውን ድጋፍ ለማሰባሰብም ከኢፌዴሪ ጤና ጥበቃ ሚኒስቴር ጋር በመተባበር እየሰሩ መሆናቸውን ነው የገለጹት።የኢፌዴሪ ጤና ጥበቃ ሚኒስቴር በሞቃታማ አካባቢ በሽታዎች ላይ በሀገር ዓቀፍ ደረጃ መሪ ዕቅድ አዘጋጅቶ ሲሰራ መቆየቱን ከጠቅላይ ሚኒስትር ቢሮ ያገኘነው መረጃ ያመላክታል፡፡ኢንድ ፈንድ በተዘነጉ ሞቃታማ በሽታዎች ላይ ትኩረቱን አድርጎ የሚሰራ አለም አቀፍ ተቋም ነው።ጠቅላይ ሚኒስትር ኃይለማርያም በዓለም የኢኮኖሚ ፎረም ላይ ለመሳተፍ ትናንት ወደ ዳቮስ ስዊዘርላንድ ማምራታቸው ይታወሳል።48ኛ የዓለም ኢኮኖሚ ፎረም 'በተከፋፈለው ዓለም ተስፋን መፍጠር' በሚል መሪ ሃሳብ ከነገ ጀምሮ ይካሄዳል።በመድረኩ ዓለም እየገጠሟት ያሉ ማህበራዊ ቀውሶችና ማህበራዊ ሚዲያው እየፈጠረ ያለው ተግዳሮት፣ የአራተኛው የኢንዱስትሪ አብዮትና ሌሎችም ጉዳዮች ይነሳሉ ተብሏል።ምንጭ-የጠቅላይ ሚኒስትር ጽህፈት ቤት ድረገጽ 